Beslutning [1]

om adgang til sundhedspleje og lægemidler med særlig fokus på oversete sygdomme

Den Blandede Parlamentariske Forsamling,

- forsamlet i Kigali (Rwanda) den 19.- 22. november 2007,

- der henviser til forretningsordenens artikel 17, stk. 1,

- der henviser til artikel 177-181 A i traktaten om oprettelse af Det Europæiske Fællesskab,

- der henviser til EU's fælles mål, som defineret i "Den Europæiske Konsensus om Udvikling" [2],

- der henviser til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, undertegnet i Cotonou den 23. juni 2000 (Cotonou-aftalen) [3], som ændret i Luxembourg den 25. juni 2005 [4],

- der henviser til Kommissionens meddelelse med titlen "Hurtigere opfyldelse af millenniumudviklingsmålene — Den Europæiske Unions bidrag" [5],

- der henviser til offentlig-private partnerskabers øgede rolle i leveringen af globale offentlige goder, som defineret i Kommissionens meddelelse "Sundhed og fattigdomslempelse i udviklingslandene" [6],

- der henviser til Kommissionens meddelelse med titlen "EU's handlingsstrategi vedrørende sundhedspersonalekrisen i udviklingslandene" [7],

- der henviser til verdenssundhedsrapporten 2006 fra Verdenssundhedsorganisationen (WHO) med titlen "Working together for health" [8],

- der henviser til den 59. Verdenssundhedsforsamlings resolution om offentlig sundhed, innovation, forskning inden for primære sundhedsydelser og intellektuelle ejendomsrettigheder: Mod en ny global strategi og handlingsplan [9] af 27. maj 2006,

- der henviser til partnerskabet mellem de europæiske lande og udviklingslandene vedrørende kliniske forsøg (EDCTP),

- der henviser til Det Europæiske Fællesskabs syvende rammeprogram for forskning, teknologisk udvikling og demonstration (2007-2013) [10], som vedtoges den 18. december 2006,

- der henviser til sin beslutning af 19. februar 2004 om fattigdomsbetingede sygdomme og reproduktiv sundhed i AVS-landene i forbindelse med den 9. EUF (AVS-EU/3640/04/endel.) [11],

- der henviser til sin beslutning af 25. november 2004 om fødevarehjælp og fødevaresikkerhed (AVS-EU/3692/04/endel.) [12],

- der henviser til Europa-Parlamentets beslutning af 8. september 2005 om store og oversete sygdomme i udviklingslandene [13],

- der henviser til betænkning fra Udvalget om Sociale Anliggender og Miljø (AVS-EU/100.083/07/endel.),

A. der henviser til, at sundhed er en grundlæggende rettighed og en forudsætning for udvikling og økonomisk fremgang, hvorfor adgang til sundhedsydelser og lægemidler bør være i centrum i udviklingspolitikken,

B. der henviser til, at adgang til sundhedspleje er et spørgsmål, som henhører under global sikkerhed og menneskerettigheder, eftersom fremkomsten og den fornyede opdukken af smitsomme sygdomme kan forårsage omfattende fattigdom, invaliditet, sygelighed og ustabilitet og sprede sig hurtigt til hele verden,

C. der henviser til, at fremskridtet i forbindelse med at nå millenniumudviklingsmålene inden måldatoen, som er 2015, har været utilstrækkeligt, og understreger behovet for en større indsats for at opfylde disse,

D. der henviser til, at der hver dag dør 27000 mennesker på grund af manglende adgang til vigtige lægemidler,

E. der henviser til, at 25 % af de årlige 10 mio. børnedødsfald er forårsaget af sygdomme, der kan forebygges med vacciner,

F. der henviser til, at 28 mio. børn hvert år går glip af vaccinering i deres første leveår,

G. der henviser til, at der i tillæg til byrden fra de tre store dødelige sygdomme, nemlig hiv/aids, malaria og tuberkulose, findes en lang række andre sygdomme, der tilsammen berører ca. 1 mia. mennesker — en sjettedel af verdens befolkning,

H. der henviser til, at oversete sygdomme inkluderer afrikansk trypanosis (sovesyge), Buruli-sår, Chagas' sygdom, dengue, gastrointestinale helminther, spædbarnsdiarré, leishmaniose (Kala-azar), spedalskhed, filariosis (elefantiasis), onchocerkiasis (flodblindhed), schistosomiasis (sneglefeber), ægyptisk øjensygdom, såvel som diabetes, mentale sygdomme og epilepsi,

I. der henviser til, at de oversete sygdomme på grund af begrænsninger i de eksisterende terapier udgør en enorm byrde, hvad angår invaliditet og fattigdom, men at de modtager forholdsmæssigt få økonomiske midler til forskning, bl.a. på EU-plan,

J. der henviser til, at forskning i lægemiddeludvikling primært tager sigte på lægemidler, der sælges i de udviklede lande, og sygdomme, som rammer den udviklede verden,

K. der henviser til, at der er et behov for mere "translationel" forskning og udvikling, der bygger bro mellem videnskabelig viden og grundforskning på den ene side og kliniske forsøg og registrering af nye produkter på den anden,

L. der henviser til, at tuberkulose/hiv-saminfektion udgør en enorm trussel, men at kun 0,5 % af hiv-patienterne testes for tuberkulose, og at kun 7 % af turberkulosepatienterne testes for hiv, hvilket viser, at der er behov for større økonomisk støtte og flere ressourcer og mere samarbejde mellem sygdomsspecifikke programmer og ydelser,

M. der henviser til, at tuberkulose, der er multiresistent over for medicin, er meget svær at diagnosticere og behandle,

N. der henviser til, at forfalskede lægemidler udgør 6-10 % af verdensmarkedet, og at 25 % af de lægemidler, der forbruges i Afrika, menes at være forfalskede,

O. der henviser til, at forebyggelse er en af de mest effektive måder at bekæmpe seksuelt overførte sygdomme på, og at adgang til oplysning og ydelser i forbindelse med familieplanlægning, mødresundhed og reproduktiv sundhed spiller en vigtig rolle i bekæmpelsen af fattigdom og hiv/aids og omvendt,

P. der henviser til, at der på globalt plan mangler ca. 4,3 mio. fagfolk inden for sundhedssektoren, herunder et underskud på 2,4 mio. læger, sygeplejersker og jordemødre i 57 af verdens fattigste lande — et problem, der forværres i landområder,

Q. der henviser til, at en bedre adgang for unge piger til uddannelse og forholdsmæssigt flere kvindelige sundhedsarbejdere er to faktorer, der ansporer kvinder til at gøre brug af sundhedstjenester,

R. der henviser til, at bistanden ofte har været for kortsigtet og uforudsigelig til at støtte sundhedssektorens langsigtede, tilbagevendende omkostninger, kan være kompleks på grund af det store antal internationale organisationer, der er involveret, og ikke altid på linje med regeringernes prioriteter og kapacitetsopbygningstiltag,

S. der henviser til, at Den Internationale Valutafonds (IMF's) og Verdensbankens politik undertiden frembyder massive hindringer for fattige lande ved at pålægge disse alt for strenge krav med hensyn til de offentlige udgifter, der gør det umuligt at opfylde millenniumudviklingsmålene om sundhed, vand og sanitet,

Fokus på sundhed

1. opfordrer AVS-landene til at afsætte 15 % af de årlige offentlige udgifter til sundhed (Abuja-erklæringen [14]) og EU til at opfylde Europa-Parlamentets mål om at anvende 20 % af den finansielle bistandsforpligtelse til sundhed og uddannelse;

2. understreger, at medlemsstaterne bør holde deres løfte om at yde 0,7 % af deres nationalindkomst som bistand til udlandet og at sikre, at denne bistand er koordineret, forudsigelig og langsigtet;

3. opfordrer EU, IMF og Verdensbanken til ikke at stille alt for strenge krav til de offentlige udgifter og til ikke at fremme gennemførelsen af uhensigtsmæssige markedsreformer af de offentlige tjenester gennem støttevilkår, teknisk rådgivning og handelsaftaler;

4. mener, at sundhed bør være meget mere fremtrædende i landestrategipapirerne (i forbindelse med Den 10. Europæiske Udviklingsfond), i strategioplæg til nedbringelse af fattigdom og i udgiftsrammerne på mellemlang sigt, herunder i budgetterne, og at det bør sikres, at de analyser, de er baseret på, har konsekvenser for prioriteringen i sundhedssektoren;

5. understreger vigtigheden af nationalt politisk lederskab og ansvarlighed og opfordrer AVS-regeringerne og Kommissionen til at sikre, at civilsamfund og berørte og marginaliserede samfund involveres i udformningen og gennemførelsen af politiske tiltag;

6. fremfører, at bistandsforpligtelser skal afspejle landenes overordnede sundhedssituation og -resultater, og ikke kun situationen og resultaterne, hvad angår hiv/aids, tuberkulose og malaria;

7. støtter 2006-verdenssundhedsrapportens anbefalinger om, at 50 % af den internationale udviklingsbistand, der er øremærket til sundhed, anvendes til at styrke sundhedssystemerne, idet den anden halvdel af disse midler øremærkes til forbedring af arbejdsstyrken;

8. er enig i, at der er behov for at styrke sundhedssystemerne i AVS-landene ved f.eks. at lette adgangen til basale og generiske lægemidler, mindske bureaukratiet gennem strømlinet styring, øge omkostningseffektiviteten, forbedre effektiviteten gennem omorganisering af tjenester og decentralisering af sundhedssystemerne og afsætte ressourcer til en bedre imødekommelse af befolkningens behov;

9. støtter alle tiltag, der sigter mod at lette adgangen til basale lægemidler, især for de fattige og sårbare samfundsgrupper i AVS-landene;

10. går ind for indførelse og styrkelse af den nationale sundhedslovgivning og af kvalitetssikringssystemer som et middel til at strømline planlægningen af og tilsynet med offentlige og private lægemiddelleverandørers aktiviteter;

11. understreger, at offentlig-private partnerskaber, offentlige udviklingspartnerskaber og nord-syd- og syd-syd-partnerskaber kan spille en positiv rolle med hensyn til at styrke sundhedssektoren, specielt i udviklingslandene;

Forebyggelse

12. understreger, at forebyggelse af sygdom bør være kernen i regeringspolitikkerne gennem vaccinationskampagner, fødevaresikkerhed (ernæring), forsyning af rent drikkevand og etablering af effektive sanitære installationer, nationale programmer til bekæmpelse af tobaks- og alkoholforbrug såvel som hygiejne, sikker sex, oplysning om sund levevis og andre informationskampagner;

13. gør opmærksom på, at vacciner er den mest omkostningseffektive måde at forebygge og kontrollere smitsomme sygdomme på, og at der er store muligheder i udviklingslandene for en mere ekstensiv dækning med eksisterende vacciner, for indførelse af nye vacciner, som ikke udnyttes optimalt, og for et udsøgt vaccinedesign, der er egnet for udviklingslandene;

14. opfordrer til forebyggende foranstaltninger, herunder en øget forsyning af langtidsholdbare insekticidbehandlede malariamyggenet, fjernelse af kilder til stillestående vand, oplæring i symptomgenkendelse, testning af hiv-patienter for tuberkulose og omvendt samt seksuel/reproduktiv sundhed og hiv/aids-programmer med dertil hørende leverancer;

15. tilråder lægemiddelvirksomhederne at øge adgangen til basale lægemidler til en overkommelig pris i AVS-landene, specielt hvad angår oversete sygdomme;

Kapacitet og infrastruktur

16. mener, at sundhedsinfrastruktur og logistikkæder er nøglen til at forbedre sundhedsplejens resultater, herunder personale, klinikker og hospitaler samt leverings- og distributionskanaler for lægemidler og vacciner;

17. opfordrer til en fornyet indsats for at gendanne, opbygge og styrke sundhedssystemer gennem øgede årlige budgetter og med EU-bistand og for at forbedre adgangen til kvalitetsydelser, diagnostik, vacciner og lægemidler, navnlig for fattige og udsatte grupper;

18. glæder sig over de bestræbelser for en styrkelse af sundhedssystemerne i udviklingslandene, som udfoldes af globale sundhedspartnerskaber såsom Den Globale Alliance for Vacciner og Vaccination (GAVI) og Den Globale Fond til Bekæmpelse af Aids, Tuberkulose og Malaria (GFATM);

19. opfordrer til initiativer, der skal fremskynde lokal adgang til ordentlig diagnostik, sikre, tilgængelige og tilstrækkelige lægemidler, sikre metoder til indsamling af blod og sikre blodforsyninger med tilknyttet uddannelse, teknisk bistand og infrastruktur, bl.a. i landdistrikter, og understreger vigtigheden af at sikre, at det i forbindelse med alle vaccinationsprogrammer undgås at genbruge medicinsk udstyr;

20. bemærker, at indsamlingen af pålidelige data og overvågning af de vigtigste sundhedsparametre gør det muligt at udvikle evidensbaserede strategier, der kan være mere effektive;

21. støtter arbejdet i WHO's program for forhåndsudvælgelse i forbindelse med vurdering og tilvejebringelse af nye basale lægemidler og styrkelse af kapacitetsopbygningen;

22. ser positivt på Kommissionens meddelelse om en EU-handlingsstrategi vedrørende sundhedspersonalekrisen i udviklingslandene og opfordrer til, at foranstaltninger på dette område styrkes; understreger på ny behovet for at skabe bedre arbejdsvilkår, uddannelse og karrieremuligheder for lægepersonale såvel som fastholdelsesincitamenter, venskabsordninger og udvekslingsprogrammer;

23. opfordrer indtrængende AVS-regeringerne til at gøre samfundet mere ligeligt ved at tilstræbe ligestilling mellem kønnene inden for sundhed og uddannelse samt i beskæftigelsessammenhæng og at styrke kvinders sociale status og uafhængighed, idet der fokuseres på kvinder og piger i forbindelse med udviklingen af menneskelige ressourcer og karrieremuligheder i sundhedssektoren;

24. opfordrer EU til at udvikle og gennemføre en EU-adfærdskodeks for etisk ansættelse af sundhedspersonale og til at støtte en global kodeks med det sigte at forhindre "hjerneflugt" fra udviklingslandene til de udviklede lande; mener, at europæisk og international bistand bør sikre en langsigtet finansiering af menneskelige ressourcer som en investering i sundhedssystemer;

25. mener, at investering i vandforsyning, etablering af sanitære installationer og infrastruktur såvel som oplysning om forbindelsen mellem sundhed, rent vand, sanitære installationer og hygiejne er afgørende for at bekæmpe vandbårne sygdomme og for sundhedssystemernes rette funktion;

Forskning og udvikling

26. glæder sig over vedtagelsen af Verdenssundhedsforsamlingens resolution om offentlig sundhed, innovation, forskning inden for primære sundhedsydelser og intellektuelle ejendomsrettigheder, der baner vejen for en fastlæggelse af behovene for sundhedsforskning og -prioriteringer i udviklingslandene;

27. glæder sig over, at oversete sygdomme indføjes, og at der lægges vægt på translationel forskning i EU's syvende rammeprogram for forskning; anmoder Kommissionen om at støtte institutter, som er villige til at samarbejde med offentlige sundhedstjenester omkring initiativer inden for disse områder, og at sikre, at nye lægemidler, som udspringer af offentligt finansieret forskning, er tilgængelige for alle;

28. påpeger, at denne øgede politiske forpligtelse på europæisk og internationalt plan nu bør modsvares af langsigtet økonomisk bistand og et tættere samarbejde mellem partnerskabslandene, universiteterne og industrien for at opnå resultater i forbindelse med at udvikle nye diagnoseværktøjer og sikre, effektive lægemidler;

29. anerkender EDCTP's rolle med hensyn til at gennemføre kliniske forsøg med nye lægemidler og vacciner, der egner sig for de lokale kliniske, etiske og sociale vilkår i lande med endemiske sygdomme, og opfordrer til, at EDCTP's aktiviteter udvides til også at omfatte andre oversete sygdomme og andre faser af klinisk udvikling (fase I og IV);

30. opfordrer til flere kønsspecifikke kliniske forsøg med lægemidler; understreger behovet for at øge de lægevidenskabelige forskeres opmærksomhed omkring kvinders og mænds forskellige levevis og levevilkår, således at der tages hensyn til dette ved udviklingen af nye lægemidler og vacciner;

31. foreslår en styrkelse af den lokale forskning, kliniske forsøg og produktionskapaciteten, herunder udvikling af regionale og nationale industrier, der fremstiller generiske lægemidler i berørte områder, og udvikling af integrerede projekter, lige fra kortlægning af nye sygdomme til udvikling og fremstilling af nye lægemidler, og opfordrer til forskning, herunder forskning inden for drift og sundhedssystemer, der sigter mod en mere effektiv indsats, og som tager kulturelle spørgsmål i forbindelse med receptudskrivning samt anvendelsen af, adgangen til og overkommeligheden og distributionen af lægemidler i betragtning;

32. opfordrer til fremme af en række foranstaltninger for at forbedre adgangen til og overkommeligheden af lægemidler, herunder prisdifferentiering, gaver og rabatter, priser for innovation, skattelettelser, incitamenter, forlods købsforpligtelser og forlods markedsføringsforpligtelser for vacciner, hvorved en specifik forpligtelse indgås af donorer om at støtte købet af vacciner, der lever op til på forhånd aftalte standarder, samt overførsel af fremstillingsteknologi og ekspertise til lande med endemiske sygdomme;

33. glæder sig over indførelsen af innovative fremgangsmåder såsom forlods markedsføringsforpligtelser med det sigte at udvikle og øge produktionen af lægemidler og vacciner, der er bestemt for udviklingslandene;

34. mener, at der ved gennemgangen og registreringen af lægemidler bør tages hensyn til prioriteringerne i de lande, der hærges af endemiske sygdomme, med særlige procedurer for en bedre vurdering af risk-benefit-forholdet ved lægemidlerne for oversete sygdomme;

35. mener, at offentlig-private udviklingspartnerskaber udgør en velegnet model til opbygning af et samarbejde mellem lægemiddelvirksomheder og offentlig forskning med henblik på at udvikle innovative terapier og styrke kapacitetsopbygningen;

36. henviser til udviklingslandenes ret til at anvende den mulighed for fleksibilitet, der står til deres rådighed i henhold til aftalen om handelsrelaterede intellektuelle ejendomsrettigheder (TRIPS), navnlig inden for urentable områder, der ikke er omfattet af OECD-markedet, mens incitamenter bibeholdes gennem beskyttelse af intellektuelle ejendomsrettigheder, og reguleringsmæssige problemer i forbindelse med registreringen og markedsføringen af lægemidler løses; mener, at sådanne rettigheder kan være nyttige i stridsmål om licensudstedelse for nye lægemidler og intellektuelle ejendomsrettigheder med lægemiddelindustrien, hvor der er tale om sundhedsspørgsmål, som udgør et tvingende alment hensyn;

37. fremhæver det nylige eksempel på Brasiliens udnyttelse af alle TRIPS-aftalens muligheder med hensyn til obligatorisk licensudstedelse for lægemidler og andre aspekter i forbindelse med intellektuelle rettigheder;

38. udtrykker bekymring over, at nogle AVS-regeringer opkræver told og afgifter ved import af aktive lægemiddelbestanddele, farmaceutiske færdigvarer og vacciner, der gør lægemidlerne for dyre for fattige samfundsgrupper; opfordrer på det kraftigste Europa-Kommissionen til at undersøge dette og til at tilskynde regeringerne til at ophæve sådanne afgifter;

39. understreger vigtigheden af, at de ordinerede lægemidler anvendes i overensstemmelse med vejledningen for at begrænse resistens, og om muligt at tilstræbe kortere lægemiddelbehandling, kombinationsbehandling og faste doser;

40. opfordrer AVS-landene og EU til at øge indsatsen mod forfalskede lægemidler ved at støtte effektiv kvalitetskontrol af medicinske produkter og materialer, styrke told- og politisamarbejdet og fremme en international konvention, der sigter mod at kriminalisere fremstilling og salg af forfalskede lægemidler;

41. opfordrer AVS-landene til at forpligte sig til og fremskynde indførelsen af artemisinin-baseret kombinationsterapi, der anses for den mest effektive behandling af malaria, og opfordrer donorerne til at finansiere lægemidler til denne terapiform og til at støtte indkøb, forhåndsudvælgelse og fremstilling af disse;

42. understreger den fælles interesse, som udviklede lande og udviklingslandene har i f.eks. at begrænse antimikrobiel resistens og finde bedre antivirale lægemidler og influenzavacciner; gør opmærksom på, at forskning i oversete sygdomme kan have positive indirekte virkninger for forståelsen af andre sygdomme; f.eks. kan forskning i vacciner og immunitet øge vores viden om allergiske forstyrrelser, som rammer et voksende antal personer i Europa;

43. opfordrer til, at den globale plan for at stoppe tuberkulose gennemføres og mener, at der er et presserende behov for nye, hurtige test til diagnosticering af tuberkulose, herunder multiresistent tuberkulose, der egner sig for områder med begrænsede ressourcer, og opfordrer indtrængende til, at der tages skridt til at sikre, at alle lægemidler mod tuberkulose, som er under udvikling, testes i forsøg med multiresistente patienter;

44. mener, at udbredelsen af hiv/aids bør bremses ved at give alle adgang til forebyggelse, behandling og pleje, herunder adgang til antivirale lægemidler, frivillig rådgivning og testning, og gennem en styrket indsats at udvikle antimikrobielle midler og vacciner;

45. opfordrer det internationale donorsamfund til at støtte WHO og dens præventive strategi for kemoterapi med henblik på at øge adgangen til et tilstrækkeligt og pålideligt udbud af helminthicide lægemidler af høj kvalitet (albendazol, ivermectin, praziquantel) for at forebygge og behandle infektioner med indvoldsorm, og opfordrer til, at der oprettes en global indkøbsfacilitet;

46. opfordrer til, at AVS-landene og EU forpligter sig til at styrke plejen af mennesker med mentale sygdomme og neurologiske forstyrrelser og skader ved at forbedre den primære pleje og nærsamfundsbaseret rehabilitering, samtidig med at oplysningsindsatsen blandt offentligheden og fagfolk øges, og stempling og diskriminering bekæmpes;

47. mener, at tjenester, der kan diagnosticere, håndtere og behandle lidelser som f.eks. diabetes, vil kunne redde mange liv og reducere invaliditet, og navnlig at adgangen til insulin og lægemidler bør udvides, og at der bør oprettes netværk af specialister og indføres uddannelse af specialister;

48. opfordrer AVS-regeringerne og Kommissionen til at støtte programmer, der skal forhindre og kurere obstetriske fistler, herunder håndhævelse af lovgivningen omkring aldersgrænsen for ægteskab, fremme af adgang for alle til obstetrisk pleje og oplysning om reproduktiv sundhed og social rehabilitering af piger og kvinder efter endt behandling;

49. pålægger sin formænd at sende denne beslutning til AVS-EU-Rådet, WHO, Europa-Kommissionen, Den Afrikanske Union, Verdensbanken og IMF.

[1] Vedtaget af Den Blandede Parlamentariske Forsamling AVS-EU den 22. november 2007 i Kigali (Rwanda).

[2] Den Europæiske Konsensus om Udvikling, del I, sektion 1, EUT C 46 af 24.2.2006.

[3] EFT L 317 af 15.12.2000, s. 3.

[4] EUT L 287 af 28.10.2005, s. 4.

[5] KOM(2005) 0132.

[6] KOM(2002) 0129, s. 12.

[7] KOM(2005) 0642.

[8] http://www.who.int/whr/2006/whr06_en.pdf.

[9] Verdenssundhedsforsamlingens resolution 59.24 af 27.5.2006.

[10] EUT L 412 af 30.12.2006.

[11] EUT C 120/16 af 30.4.2004, s. 29.

[12] EUT C 80/17 af 1.4.2005, s. 23.

[13] EUT C 192E af 17.8.2006, s. 350.

[14] Abuja-erklæringen om hiv/aids, tuberkulose og andre beslægtede smitsomme sygdomme, vedtaget den 27.4.2001.

--------------------------------------------------